Daune de sute de mii de euro pentru un bărbat mutilat în Spitalul Judeţean de Urgenţă Buzău
- Georgiana Dragomir
- 1 martie 2024, 17:13
Un bărbat din Buzău a primit daune morale în valoare de 250.000 de euro, deoarece a fost victima unei mari erori medicale, a stabilit instanța.
Spitalul Judeţean de Urgenţă Buzău, alături de mai mulţi doctori, trebuie să-i achite unui pacient daune morale, după ce a rămas fără organul genital în urma unei manevre medicale eronate. Inițial, bărbatul a ajuns la Spitalul de Urgență Buzău, pentru montarea unei sonde urinare, însă, întrucât la acel moment nu exista un medic urolog care să-l ajute, medicii care l-au consultat i-au afectat funcțiile organului genital. Ulterior, situația pacientului s-a agravat. Deoarece a fost la un pas de moarte, medicii de la un spital au fost nevoiți să-i amputeze organul genital.
Daune imense pentru un pacient care a rămas fără organul genital
Viața pacientului din Buzău care a rămas fără organ genital din cauza medicilor de la Spitalul Județean de Urgență Buzău s-a schimbat radical. Procesul prin care a cerut să fie despăgubit pentru acest malpraxis a durat zece ani. Conform avocatei sale, suma acordată de instanță nu este suficientă pentru repararea prejudiciului suferit, nici fizic, nici moral. În cunoscutul caz "Ciomu", instanța a aprobat despăgubiri de 500.000 de euro.
"Soluţia, din punctul meu de vedere, este nedreaptă şi discriminatorie faţă de precedentul judiciar creat. În cazul 'Ciomu' s-au acordat 500.000 de euro şi, mai mult decât atât, victima a suferit acel incident anesteziat. Despre aprecierea probelor şi sumele pe care instanţa le-a apreciat că ar fi îndreptăţită persoana vătămată să le primească - este o apreciere subiectivă. Din păcate, în sistemul nostru de drept nu sunt reglementate anumite valori care să conducă la o justă despăgubire a persoanelor care sunt victimele unor astfel de situaţii, aşa cum se întâmplă în Franţa", a declarat, pentru Agerpres, avocata Cristina Moiseanu, cea care l-a repezentat pe pacientul din Buzău în instanță.
Colegiul Medicilor vrea o nouă lege a malpraxisului
Conform sursei citate, pacientul din Buzău, victima malpraxului descris mai sus, are 63 de ani. Din 2014 încearcă să dovedească prin toate căile legale că viața i-a fost pusă în pericol.
Recent, Colegiul Medicilor menționa că este nevoie de o nouă lege a malpraxisului, care să definească în mod clar răspunderea penală a medicilor.
Reprezentanții pacienților au susținut, la rândul lor, că sunt necesare proceduri de mediere în locul escaladării la nivel penal al unor cauze de malpraxis.